Title: ประกาศสำนักงานมาตรฐานผลิตภัณฑ์อุตสาหกรรม เรื่อง หลักเกณฑ์การใช้ชื่อย่อของผู้รับใบอนุญาตหรือผู้รับใบรับรองในการแสดงเครื่องหมายมาตรฐาน

ประกาศสำนักงานมาตรฐานผลิตภัณฑ์อุตสาหกรรม

ประกาศสำนักงานมาตรฐานผลิตภัณฑ์อุตสาหกรรม
เรื่อง
หลักเกณฑ์การใช้ชื่อย่อของผู้รับใบอนุญาตหรือผู้รับใบรับรองในการแสดงเครื่องหมายมาตรฐาน[๑]

อาศัยอำนาจตามข้อความในข้อ ๔ วรรคสอง แห่งกฎกระทรวงกำหนดลักษณะ การทำ
การใช้ และการแสดงเครื่องหมายมาตรฐาน พ.ศ. ๒๕๕๖ ออกตามความในพระราชบัญญัติการมาตรฐานแห่งชาติ
พ.ศ. ๒๕๕๑
ให้เลขาธิการกำหนดหลักเกณฑ์การใช้ชื่อย่อของผู้รับใบอนุญาตหรือผู้รับใบรับรองในการแสดงเครื่องหมายมาตรฐาน
เลขาธิการสำนักงานมาตรฐานผลิตภัณฑ์อุตสาหกรรมจึงออกประกาศไว้ ดังต่อไปนี้

ข้อ ๑  การใช้ชื่อย่อของผู้รับใบอนุญาตหรือผู้รับใบรับรอง
ให้เป็นไปตามหลักเกณฑ์ ดังต่อไปนี้
(๑) ชื่อย่อต้องย่อมาจากชื่อเต็มผู้รับใบอนุญาตหรือผู้รับใบรับรอง
โดยต้องเป็นอักษรไทยล้วนหรืออักษรโรมันล้วน
และจำนวนอักษรของชื่อย่อต้องมีไม่น้อยกว่าสองตัว มีลักษณะชัดเจน อ่านได้ง่าย (ตามนิติบุคคล)
(๒) ผู้ใดจะขอใช้ชื่อย่อเป็นอักษรไทยและอักษรโรมันได้ไม่เกินอย่างละหนึ่งชื่อ
โดยชื่อย่อนั้นต้องไม่ซ้ำกับชื่อย่อของผู้อื่นที่ได้รับใบอนุญาตให้ใช้อยู่แล้ว
(๓) ผู้ใดประสงค์จะใช้ชื่อย่อแทนชื่อเต็มในการแสดงเครื่องหมายมาตรฐาน
ให้มีหนังสือแจ้งความประสงค์ต่อสำนักงานมาตรฐานผลิตภัณฑ์อุตสาหกรรม
โดยระบุชื่อย่อที่ประสงค์จะใช้แทนชื่อเต็ม 
ทั้งนี้ จะใช้ชื่อย่อแทนชื่อเต็มได้ต่อเมื่อได้รับแจ้งเป็นหนังสือจากสำนักงานว่าให้ใช้ชื่อย่อนั้นได้

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๖ สิงหาคม พ.ศ. ๒๕๕๖
อุฤทธิ์
 ศรีหนองโคตร
เลขาธิการสำนักงานมาตรฐานผลิตภัณฑ์อุตสาหกรรม

ปริยานุช/ผู้จัดทำ
๓๐ กันยายน
๒๕๕๖

อุษมล/ผู้ตรวจ
๗ ตุลาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๒๓ ง/หน้า ๑๑/๒๕ กันยายน ๒๕๕๖